จังหวัดประจวบคีรีขันธ์ และ 11 จังหวัดภาคใต้ เตรียมพร้อมรับมือฝนตกหนัก เฝ้าระวังน้ำท่วมฉับพลัน น้ำป่าไหลหลาก ถึง 30 มกราคมนี้
กองอำนวยการป้องกันและบรรเทาสาธารณภัยกลาง (กอปภ.ก.) รายงานว่า  จากการติดตามสภาพอากาศและพิจารณาปัจจัยเสี่ยงจากกรมอุตุนิยมวิทยา แจ้งว่า ระยะนี้ไปจนถึงวันที่ 30 มกราคม 2566 จะมีฝนตกหนักบางพื้นที่บริเวณภาคใต้ จึงเน้นย้ำไปยังจังหวัดประจวบคีรีขันธ์และ 11 จังหวัดภาคใต้ ได้แก่ ชุมพร สุราษฎร์ธานี  ตรัง นครศรีธรรมราช กระบี่ สงขลา พัทลุง สตูล ปัตตานี ยะลา นราธิวาส ระวังน้ำท่วมฉับพลัน น้ำป่าไหลหลาก น้ำท่วมขังและคลื่นลมแรงโดยให้จัดเจ้าหน้าที่ติดตามปริมาณฝนตกสะสมและเฝ้าระวังสถานการณ์ภัยในพื้นที่อย่างใกล้ชิดตลอด 24  ชั่วโมง เตรียมพร้อมรับมือสถานการณ์ภัยตามแผนเผชิญเหตุอย่างเคร่งครัด ดูแลความปลอดภัยสถานที่ท่องเที่ยวทางธรรมชาติที่มีความเสี่ยงที่จะเกิดภัย ส่วนพื้นที่คลื่นลมแรงให้แจ้งเตือนห้ามลงเล่นน้ำทะเล พร้อมประสานดูแลความปลอดภัยในการเดินเรือในช่วงดังกล่าว หากสถานการณ์มีแนวโน้มรุนแรง ให้พิจารณาสั่งห้ามการเดินเรือเด็ดขาดและจัดชุดเผชิญสถานการณ์วิกฤต (ERT) ให้พร้อมช่วยเหลือประชาชนทันที สำหรับประชาชนในพื้นที่เสี่ยงภัย ขอให้ติดตามข้อมูลพยากรณ์อากาศ ประกาศเตือนภัยจากหน่วยงานราชการอย่างใกล้ชิดและปฏิบัติตามคำเตือนคำแนะนำอย่างเคร่งครัด